b"\n_START_ARTICLE_\nEvnomij iz Kizika\n_START_SECTION_\n\xc5\xbdivljenje\n_START_PARAGRAPH_\nEvnomij iz Kizika, mesta v Misiji v Mali Aziji, ki je danes del Tur\xc4\x8dije (severozahodna Azija), je eden izmed voditeljev drugega vala arijanstva, ki je nastopilo po prvem koncilu v Niceji, imenovanega tudi skrajno arijanstvo ali anomejstvo. V\xc4\x8dasih se po njem imenuje tudi evnomejstvo. Rodil se je v Dakori v Kapadokiji (Mala Azija) okoli leta 333._NEWLINE_\xc5\xa0tudiral je teologijo v Aleksandriji pod vodstvom Aetija, od katerega je tudi prevzel zamisli skrajnega arijanstva. Kasneje je pri\xc5\xa1el pod vpliv Evdoksa iz Antiohije, ki ga je tudi posvetil v diakona. Na njegovo priporo\xc4\x8dilo je bil Evnomij leta 360 imenovan za \xc5\xa1kofa v Kiziku. Na svojem novem polo\xc5\xbeaju je svobodno izra\xc5\xbeal zamisli skrajnega arijanstva, kar je kmalu pripeljalo do prito\xc5\xbeb s strani ljudstva. Evdoks je bil zato prisiljen, na zahtevo vladarja Konstantina II., odstraniti Evnomija iz \xc5\xa1kofije le leto po njegovem imenovanju za \xc5\xa1kofa._NEWLINE_Med vladanjem Julijana in Jovijana je Evnomij ostal v Carigradu \xe2\x80\x93 v tesnem stiku z Aetijem. S pomo\xc4\x8djo somi\xc5\xa1ljenikov je posku\xc5\xa1al utrditi krivoversko stranko in posve\xc4\x8deval razkolni\xc5\xa1ke \xc5\xa1kofe._NEWLINE_Nato je \xc5\xa1el v Kalcedon, od koder je bil leta 367 pregnan v Mavretanijo, ker je nudil zavetje uporniku Prokopiju. \xc5\xa0e preden je uspel dose\xc4\x8di svoj cilj oziroma prispeti v Mavretanijo, pa je bil odpoklican._NEWLINE_Leta 383 je vladar Teodozij, ki je zahteval versko deklaracijo od vseh strankarskih voditeljev, kaznoval Evnomija, ker je nadaljeval s pou\xc4\x8devanjem svojih krivoverskih naukov, z izgonom v Halmiris (sedanja Romunija \xe2\x80\x93 jugovzgodna Evropa). Zatem je prebival v Kalcedonu in Cezareji v Kapadokiji, iz katere pa je bil tudi izgnan, in to s strani tamkaj\xc5\xa1njih prebivalcev. Pisal je namre\xc4\x8d zoper njihovega \xc5\xa1kofa Bazilija._NEWLINE_Svoje zadnje dni je pre\xc5\xbeivel v rojstnem kraju Dakori, kjer je tudi umrl okoli leta 393.\n_START_SECTION_\nDelo\n_START_PARAGRAPH_\nS pomo\xc4\x8djo stranke, katere \xc4\x8dlan je bil tudi sam, so njegova dela dosegla velik ugled in vpliv. In zaradi slednjega se je pravoverna Cerkev po\xc4\x8dutila ogro\xc5\xbeeno. Zato je bil izdan ve\xc4\x8d kot eden vladarski edikt za njihovo uni\xc4\x8denje. Zato, tako njegov komentar Pisma Rimljanom, omenjen pri zgodovinarju Sokratu Sholastiku, kot tudi pisma, omenjena pri Filostorgiju in Fotiju, danes ne obstajajo ve\xc4\x8d.Njegovo prvo apologetsko delo, napisano verjetno okoli leta 360 ali 365, ki je znano po slavni ovr\xc5\xbebi s strani Bazilija \xe2\x80\x93 Proti Evnomiju (364), je bilo v celoti\xc2\xa0\xc2\xbbre\xc5\xa1eno\xc2\xab._NEWLINE_Druga apologija, napisana pred letom 379, pa obstaja le v navedkih, ki jih je v svoji ovr\xc5\xbebi prepisal Gregor iz Nise. Komentar veroizpovedi, ki ga je zahteval Teodozij, je ohranjen; ohranil ga je Valesij v opombah k Sokratu Carigrajskemu in v delu C. H. G. Rettberga, Marcelliana.\n_START_SECTION_\nNauk\n_START_PARAGRAPH_\nNauk anomejskih \xc5\xa1ol, ki sta jih vodila Aetij in Evnomij, se za\xc4\x8dne s pojmovanjem Boga kot Stvarnika in dokazuje, da med Stvarnikom in ustvarjenim ni enega bistva. Tu gre predvsem za razumevanje odnosa med O\xc4\x8detom in Sinom. O\xc4\x8detu je lastna bo\xc5\xbeja bit in \xc4\x8de bi slednjo poistili s pojmom nerojenosti, bi sledilo, da Sin ni enega bistva z O\xc4\x8detom in mu tudi ni podoben, ampak je popolnoma druga\xc4\x8den, (gr. anomoios )._NEWLINE_Ta nauk potem dobi tudi ime \xe2\x80\x93 anomejstvo. Po njegovem najodlo\xc4\x8dnej\xc5\xa1em zagovorniku Evnomiju pa tudi evnomejstvo. Bog kot ve\xc4\x8dni Bog je absolutno popolna, \xc4\x8dista eksistenca. O\xc4\x8de je zanj monada, ki je nujno 'superiorna' v razmerju do Sina. O\xc4\x8de je edini, ki ni bil rojen, niti ni 'nastal', pre\xc5\xa1el v bivanje. Je edini, ve\xc4\x8dni, edini brez po\xc4\x8detka \xe2\x80\x93 edini pravi Bog. Je, in to je bistveno, absolutno edini, arhe, je po\xc4\x8delo vseh bitij. Rojevanje bi namre\xc4\x8d vklju\xc4\x8devalo nasprotje Njegovega bistva, kar bi v bo\xc5\xbeanstvo vpeljalo dualizem._NEWLINE_Po mnenju Sokrata Carigrajskega je Evnomij svoja prepri\xc4\x8danja pokazal \xc4\x8disto prakti\xc4\x8dno v obrazcu za krst. Namesto, da bi kr\xc5\xa1\xc4\x8deval v imenu troedinega Boga, je kr\xc5\xa1\xc4\x8deval v imenu Stvarnika in v imenu Kristusove smrti. Posledi\xc4\x8dno tudi njegovi privr\xc5\xbeenci, ki so se razcepili v \xc5\xa1tevilne dru\xc5\xa1\xc4\x8dine, niso kr\xc5\xa1\xc4\x8devali v imenu O\xc4\x8deta in Sina in Svetega Duha, temve\xc4\x8d v imenu Gospodove smrti. To predelavo je pravoverna Cerkev vzela resno in je bila tudi vzrok, da so morali biti prista\xc5\xa1i Evnomijevega nauka, po povratku v Cerkev, ponovno kr\xc5\xa1\xc4\x8deni. Za druge arijance pa na primer to ni veljalo. Evnomijeva herezija je bila uradno obsojena leta 381 na koncilu v Carigradu. Sekta se je \xc5\xa1e nekaj \xc4\x8dasa obdr\xc5\xbeala, kasneje pa je do\xc5\xbeivela notranjo delitev. Ko je Evnomij umrl, je Evtropij ukazal prenesti Evnomijevo truplo v Tijano in se\xc5\xbegati vse njegove knjige."